Cəlil Məmmədquluzadənin ev-muzeyi (Naxçıvan)

Cəlil Məmmədquluzadənin Ev Muzeyi – Böyük publisist, dramaturq və ədib Cəlil Məmmədquluzadənin doğulduğu, uşaqlıq və gənclik illərinin 13 yaşına qədər keçirdiyi evdə yaradılmış ev muzeyi. 

 Tarixi 
Muzey Cəlil Məmmədquluzadənin Naxçıvan şəhəri, S.A.Ağamalı küçəsində yerləşən evində, Azərbaycan Respublikasının üçüncü prezidenti Heydər Əliyevin 1998-ci il, 31 dekabr tarixli sərəncamı ilə yaradılmışdır. Muzeyin açılışı 13 oktyabr, 1999-cu ildə baş tutmuş və açılış mərasimində şəxsən iştirak edən H. Əliyev nitq söyləmişdir.

 Ekspozisiya 
Muzeydə böyük ədibin həyat və yaradıcılığına dair ekspozisiya nümayiş etdirilməkdədir. Cəlil Məmmədquluzadəyə və onun ailəsində məxsus şəxsi məişət əşyaları, o cümlədən yazıçının naxçıvanlı müasirlərinə aid tarixi sənədlər, onun mütaliə etdiyi klassiklərin əsərləri və şəxsi kitabxanası muzeyin eksponatları arasındadır.

 Cəlil Məmmədquluzadənin ev-muzeyinin binası 
Cəlil Məmmədquluzadənin ev-muzeyinin binası şərq memarlıq üslubunda tikilmiş XIX əsrə aid olan yaşayış evidir. Bina XIX əsrin ortalarında çiy kərpicdən tikilmiş və sonralar bişmiş kərpiclə üzlənilmişdir. Onun ümumi sahəsi 100 m², divarların qalınlığı isə 78 sm-dir. Bina iki mərtəbəlidir. İkinci mərtəbədə 2 otaq, 1 vestübül və 1 açıq balkon yerləşir. Otaqlara giriş və eyvana çıxış mərkəzdəki vestübüldəndir. Birinci mərtəbə açıq balkonun altında yerləşir və 2 otaq, 1 vestübüldən ibarətdir. Birinci mərtəbəyə və həyətə balkondan açılmış kərpic pilləkənlər vasitəsilə enilir. Hər iki mərtəbədəki otaqlarda məişət əşyaları qoymaq üçün çoxlu sayda taxçalar var. Bina ikinci mərtəbədə, girişdən sağdakı otağın divarında yerləşdirilmiş buxarı vasitəsilə isidilirmiş.[National Academy of Sciences of Azerbaijan. Nakhchivan Branch. The Encyclopaedia of Nakhchivan Monuments / Vasif Talibov. — Nakhchivan, 2008. — 521 s.]

 İstinadlar 

 Xarici keçidlər 
 Heydər Əliyevin Muzeyin açılışında söylədiyi nitqin mətni 
 Cəlil Məmmədquluzadənin ev muzeyi 
 Naxçıvanda ev muzeyi 

Kateqoriya:Cəlil Məmmədquluzadə
Kateqoriya:Naxçıvan muzeyləri
Kateqoriya:Əlifba sırasına görə muzeylər
Kateqoriya:Azərbaycandakı bioqrafik muzeylər
Kateqoriya:Naxçıvanın görməli yerləri
Kateqoriya:Azərbaycandakı ev-muzeylər
Kateqoriya:1998-ci ildə yaradılmış muzeylər
Kateqoriya:1998-ci ildə Azərbaycanda yarananlar